google/wiki40b huggingface dataset:
Αρχιλαούτο

Το αρχιλαούτο είναι χορδόφωνο νυκτό μουσικό όργανο, το οποίο εντάσσεται στην οικογένεια του λαούτου και η χρήση του οποίου άνθισε κατά την Ευρωπαϊκή Αναγέννηση (περ. 1600). Η επινόησή του τέθηκε στα πλαίσια του συγκερασμού δύο συγγενών οργάνων, αφενός της θεόρβης -η οποία λόγω μεγέθους δυσχέραινε την κατά μόνας (σόλο) εκτέλεση- και αφετέρου του αναγεννησιακού λαούτου, το οποίο από κατασκευής δεν ήταν ικανοποιητικό στη χαμηλόφωνη περιοχή. Συμπερασματικά, το αρχιλαούτο είναι ένα τενόρο αναγεννησιακό λαούτο με μια επέκταση ταστιέρας, παρόμοια (αλλά μικρότερη) με αυτή της θεόρβης. Διαθέτει 14 χορδές με χόρδισμα παρόμοιο μ' αυτό του λαούτου (βλ. διάγραμμα παρακάτω) και χρησιμοποιούνταν κυρίως για σολιστικό ρεπερτόριο, καθώς ο ρόλος του νυκτού στο συνεχές βάσιμο εκπληρώνεται κυρίως από την ηχητικά πιο πλούσια θεόρβη.
Εντούτοις, υπάρχει ένα μεγάλο μέρος του ρεπερτορίου όπου εμφανίζεται το αρχιλαούτο σε συνοδευτικό ρόλο, αποδίδοντάς του το ρόλο του οργανικού μπάσου, πολλές φορές μάλιστα καλούμενο να συμπληρώσει το μουσικό του μέρος με συγχορδίες. Στην πραγματικότητα, οι περισσότεροι εκτελεστές της εποχής μπορούσαν να παίξουν τόσο το ένα όσο και το άλλο όργανο, κάτι που προκύπτει και από τα οργανογράμματα (instrumentarium) σε παρτιτούρες της εποχής· τυπικά παραδείγματα αυτής της πρακτικής είναι η όπερα Ιούλιος Καίσαρ (1724) του Χαίντελ, όπου στο μέρος του κοντίνουο αναγράφει arciliuto ο tiorba (αρχιλαούτο ή θεόρβη), αλλά και οι τριοσονάτες 1 και 3 του Αρκάντζελο Κορέλλι, όπου το ανάλογο οργανικό μέρος αναγράφει violone o arciliuto (βιολόνε ή αρχιλαούτο). Όσον αφορά στο σολιστικό του ρεπερτόριο πάντως, η μουσική καταγράφεται με το συμβολογραφικό σύστημα γνωστό ως ταμπλατούρα.

Ρεπερτόριο

Το σολιστικό ρεπερτόριο του αρχιλαούτου προέρχεται ως επί τω πλείστω από την Ιταλία, όπου ο όρος liuto (λαούτο) στην πραγματικότητα αναφέρεται στο arciliuto (αρχιλαούτο), καθώς το πρώτο είχε ήδη υποπέσει σε αχρηστία. Οι σημαντικότεροι συνθέτες που έγραψαν για αρχιλαούτο ήταν ο Αλεσσάντρο Πιτσινίνι και ο Τζιοβάννι Τσαμπόνι, οι 12 σονάτες (1718, Λούκα) του οποίου θεωρούνται σημείο αναφοράς για το εν λόγω όργανο. Άλλοι σημαντικοί συνθέτες περιλαμβάνουν τους Antonio Scotti, Melchiorre Chiesa, Antonio Tinazzoli, Giuseppe Vaccari και Lodovico Fontanelli.
FTV-1126

Αποστολή

Ο FTV-1126 εκτοξεύτηκε στις 15 Μαιου 1962 (19:36 UTC) με πύραυλο Thor DM-21 Agena-B από την αεροπορική βάση Βάντενμπεργκ. Όταν τέθηκε σε χαμηλή περιγήινη τροχιά, έλαβε την ονομασία Χάρβαρντ 1962 Sigma 1.
Είχε μάζα 1.150 kg και ήταν εφοδιασμένος με φωτογραφική μηχανή εστιακής απόστασης 76 mm με μέγιστη ανάλυση 140 m. Οι εικόνες καταγράφηκαν σε φιλμ των 127 mm, το οποίο στάλθηκε πίσω στην Γη με την κάψουλα επανεισόδου. Ο ανενεργός, πλέον, FTV-1126 καταστράφηκε στην ατμόσφαιρα στις 26 Νοεμβρίου 1963.
Περσηΐς

Η Περσηΐς ήταν μια ελληνιστική πόλη της Μακεδονίας.
Αναφέρεται από τον Ρωμαίο ιστορικό Λίβιο. Η πόλη ιδρύθηκε από τον Αντιγονίδη βασιλιά Φίλιππο Ε΄ προς τιμήν του υιού του Περσέως, του διαδόχου του. Η ίδρυσή της ανάγεται το 183 π.Χ. όταν ο Φίλιππος εξεστράτευσε εναντίον των Δαρδάνων (καλοκαίρι προς φθινόπωρο). Πολύ πιθανόν η πόλη να ήταν ένα οχυρό. Η μοναδική πληροφορία που προσθέτει ο Λίβιος ήταν ότι βρισκόταν στην Παιονία, κοντά στην πόλη Στόβοι.
Symbol of Salvation

Τραγούδια

1. Reign of Fire (Bush, Prichard) - 3:57

2. Dropping Like Flies (Bush, Prichard) - 4:39

3. Last Train Home (Bush, Duncan) - 5:19

4. Tribal Dance (Bush, Prichard, Vera, Sandoval) - 4:07

5. The Truth Always Hurts (Bush, Duncan, Sandoval) - 4:20

6. Half Drawn Bridge (Vera) - 1:27

7. Another Day (Bush, Prichard) - 5:32

8. Symbol of Salvation (Bush, Duncan, Vera, Sandoval) - 4:36

9. Hanging Judge (Bush, Prichard) - 3:45

10. Warzone (Bush, Prichard) - 3:38

11. Burning Question (Bush, Prichard) - 4:18

12. Tainted Past (Bush, Prichard, Sandoval) - 7:04

13. Spineless (Bush, Prichard, Vera, Duncan) - 4:16
Μαξιμιλιανός της Αυστρίας-Έστε

Βιογραφία

Ήταν ο τρίτος γιος τού Φερδινάνδου-Καρόλου αρχιδούκα της Αυστρίας και της Μαρίας-Βεατρίκης των Έστε δούκισσας της Μάσσα & Καρράρα και Μόντενα & Ρέτζιο, κόρης τού Έρκολε Γ΄ δούκα της Μόντενα & Ρέτζιο.
Γεννήθηκε στο Μιλάνο και πέρασε τη νεανική του ζωή στη Μόντσα της Λομβαρδίας, όπου είχε καταφύγει η οικογένειά του μετά από τη Γαλλική εισβολή στο δουκάτο της Μόντενα. Αφού έμεινε στη Βερόνα, την Πάδουα, την Τεργέστη και τη Λιουμπλιάνα, η οικογένειά του μετακινήθηκε στο Βήνερ Νόιστατ (κοντά στη Βιέννη).
Το 1801 προσχώρησε στο Τευτονικό Τάγμα και έλαβε τον Σταυρό της Αυστρίας το 1804. Αφού σπούδασε στο Κολλέγιο Τερεζιάνουμ του Βήνερ Νόιστατ, ονομάστηκε αντισυνταγματάρχης τού Αυστριακού στρατού το 1805. Το 1809 πολέμησε στη Γερμανία εναντίον των Γάλλων και συγκρούστηκε με τον στρατό του Ναπολέοντα στο Ρέγκενσμπουργκ, οδηγώντας το στράτευμά του προς το Λιντς. Το 1819 εξελέγη βασιλιός εταίρος της Βασιλικής Κοινότητας τού Λονδίνου. 
Το 1830 εγκαταστάθηκε στο κάστρο Έμπεντσβαϊερ, κοντά στο Άλτμυνστερ αμ Τράουνσεε, ενώ το διάστημα 1831-39 έζησε στο Λιντς. Το 1835 ονομάστηκε μέγας μάγιστρος τού Τευτονικού Τάγματος.  Ο Μαξιμιλιανός ανήγειρε αρκετά οχυρά στις Αυστριακές ιδιοκτησίες στην Ιταλία, όπως το Τόρρι Μασσιμιλιάνε της Βερόνας και το Τόρρε Μασσιμιλιάνα της Βενετίας. Απεβίωσε σε ηλικία 81 ετών στο κάστρο Έμπεντσβαϊερ και τάφηκε στο Άλτμυνστερ.
Προσβασιμότητα

Η προσβασιμότητα με την έννοια που αναφέρεται εδώ αφορά το σχεδιασμό προϊόντων, συσκευών, υπηρεσιών ή περιβαλλόντων έτσι ώστε να μπορούν να χρησιμοποιηθούν από άτομα με ειδικές ανάγκες. Η έννοια του προσβάσιμου σχεδιασμού και της πρακτικής της προσβάσιμης ανάπτυξης εξασφαλίζει τόσο την «άμεση πρόσβαση» (δηλαδή χωρίς βοήθεια) όσο και την «έμμεση πρόσβαση» που σημαίνει συμβατότητα με την βοηθητική τεχνολογία ενός ατόμου  (για παράδειγμα, αναγνώστες οθόνης υπολογιστή). 
Η προσβασιμότητα μπορεί να θεωρηθεί ως «δυνατότητα πρόσβασης» και ωφέλεια από κάποιο σύστημα ή οντότητα. Η ιδέα επικεντρώνεται στη διευκόλυνση της πρόσβασης ατόμων με αναπηρίες ή ειδικών αναγκών ή στην πρόσβαση μέσω της χρήσης βοηθητικής τεχνολογίας. Ωστόσο, η έρευνα και ανάπτυξη στον τομέα της προσβασιμότητας φέρνει οφέλη για όλους.      
Η προσβασιμότητα δεν πρέπει να συγχέεται με τη χρηστικότητα, η οποία είναι ο βαθμός στον οποίο ένα προϊόν (όπως συσκευή, υπηρεσία ή περιβάλλον) μπορεί να χρησιμοποιηθεί από συγκεκριμένους χρήστες για την επίτευξη καθορισμένων στόχων με αποτελεσματικότητα, αποδοτικότητα και ικανοποίηση σε συγκεκριμένο πλαίσιο χρήσης . 
Η προσβασιμότητα συνδέεται στενά με τον καθολικό σχεδιασμό, ο οποίος είναι η διαδικασία δημιουργίας προϊόντων που μπορούν να χρησιμοποιηθούν από ανθρώπους με το ευρύτερο δυνατό φάσμα δυνατοτήτων, λειτουργώντας μέσα σε ένα ευρύ φάσμα καταστάσεων. Πρόκειται για την δημιουργία πραγμάτων προσβάσιμων από όλους τους ανθρώπους (είτε έχουν αναπηρία είτε όχι).
Γενίτζαμι ΑΚ

Ιστορία

Η «Γενίτζαμι Άγντελεν Κουλουμπού» (Yenicami Ağdelen Kulübü, YAK) ιδρύθηκε το 1951. Το μαύρο και το λευκό αποτελούν τα χρώματα του συλλόγου. Είναι επίσης γνωστή και ως Kartal (Αετός). Η ομάδα διεξάγει τους εντός έδρας αγώνες της στο Στάδιο Ατατούρκ, χωρητικότητας 28.000 θεατών. Η Γενίτζαμι συμμετέχει στις διοργανώσεις της Τουρκοκυπριακής Ομοσπονδίας Ποδοσφαίρου, έχοντας να επιδείξει αρκετές κατακτήσεις τίτλων.
Στις 26 Μαρτίου 2005 η Γενίτζαμι έδωσε φιλικό ποδοσφαιρικό αγώνα με την Νέα Σαλαμίνα Αμμοχώστου (στα πλαίσια της μεταγραφής του Ουλούσοϊ) στο στάδιο Αμμόχωστος, χάνοντας με 6-0. Ήταν ο πρώτος αγώνας μεταξύ ελληνοκυπριακής και τουρκοκυπριακής ομάδες μετά από 50 χρόνια. Την αναμέτρηση παρακολούθησαν 2500 φίλαθλοι που κάθισαν μαζί στις κερκίδες στέλνοντας μήνυμα ειρήνης. Στην αναμέτρηση παρευρέθηκαν εκπρόσωποι της πολιτικής ηγεσίας και από τις δύο κοινότητες, των δημοτικών και αθλητικών αρχών και της Εκκλησίας της Κύπρου.
Καλούσι Αχαΐας

Αξιοθέατα

Η περιοχή προσφέρει εντυπωσιακή θέα. Στο χωριό υπάρχουν παραδοσιακά πέτρινα σπίτια και πέτρινες βρύσες ενώ αξιοθαύμαστο μέρος και σήμα κατατεθέν της περιοχής είναι ο επιβλητικός βράχος που δεσπόζει λίγο πιο ψηλά από το χωριό και από τους ντόπιους έχει πάρει την ονομασία "Τρανό Λιθάρι" και προσφέρεται για αναρρίχηση και ανεμοπτερισμό (παραπέντε). Σε τοποθεσία κοντά στο χωριό στεγάζεται εκτροφείο θηραμάτων όπου εκτρέφονται ελάφια, πέρδικες και φασιανοί.
Πέτρος Αύγουστος του Σλέσβιχ-Χόλσταϊν-Σόνντερμπουρκ-Μπεκ

Βιογραφία

Ήταν ο τέταρτος γιος του Φρειδερίκου-Λουδοβίκου δούκα του Σ.Χ.Σ.Μπεκ και της Λουίζας-Καρλόττας, κόρης του Ερνέστου-Γκύντερ δούκα του Σ.Χ.Σ.Αουγκούστενμπουρκ.
Γεννήθηκε στο Κένινγκσμπερκ της Πρωσίας. Έγινε κυβερνήτης του Ρεβάλ (νυν Ταλλίνν), της Εσθονίας και στρατάρχης του Ρωσικού στρατού. Τον πατέρα του διαδέχθηκε (1728) ο πρωτότοκος αδελφός του Φρειδερίκος-Γουλιέλμος Β΄. Αυτόν διαδέχθηκε (1749) ο γιος του Φρειδερίκος-Γουλιέλμος Γ΄, μετά (1757) ο δευτερότοκος Κάρολος-Λουδοβίκος και αυτόν (τον Σεπτέμβριο του 1774) ο Πέτρος-Αύγουστος. Έτσι πέρασε όλη σχεδόν τη ζωή του ως πρίγκιπας του Σ.Χ.Σ.Μπεκ και έγινε δούκας έξι μήνες πριν αποβιώσει τον Μάρτιο του 1775. Έζησε 78 έτη.
Κυβέρνηση Ιωάννη Κωλέττη 1844

Λειτουργία της κυβέρνησης

Στις 7 Αυγούστου 1844, και αμέσως μετά τον σχηματισμό της,  η κυβέρνηση εξέδωσε  προκήρυξη προς το λαό, ένα πρώιμο δείγμα προγραμματικών δηλώσεων:
«Αἰ περιστάσεις τοῦ τόπου εἶναι δειναί, εἶναι κρίσιμοι, ἀλλὰ θαρροῦντες εἰς τὴν Θείαν Πρόνοιαν, ἥτις ἀείποτε μᾶς ἐξέτεινε χεῖρα ἀρωγόν, θαρροῦντες εἰς τὸν πατριωτισμὸν τὸν ὁποῖον καὶ εἰς τὴν ἐποχὴν ταύτην ἐδείξατε, θαρροῦντες τέλος πάντων εἰς τὸν φιλόνομον χαρακτῆρα τοῦ Ἑλληνικοῦ λαοῦ καὶ εἰς τὴν ὁποίαν ἔχει τάσιν πρὸς τὴν εἰρηνικὴν ἀνάπτυξιν καὶ πρόοδον τῆς κοινωνίας, ἀπεδέχθημεν τὴν βασιλικὴν ἐντολήν.
»Σκοπὸν πλάγιον μηδένα ἔχοντες ἐξηγούμεθα θαρραλέως καὶ εἰλικρινῶς τὸν ὁποῖον μέλλομεν νὰ τρέξωμεν δρόμον. Ἀποστρεφόμεθα τὴν ἀποκλειστικότητα. Δικαιοσύνη καὶ ἀμεροληψία εἶναι τὸ σύνθημά μας. Ἀκρίβεια θρησκευτικὴ εἰς τὴν ἐφαρμογὴν τοῦ πολυτίμου Συντάγματός μας καὶ τῶν ἐν ἰσχύϊ νόμων. Προτίμησις θυσιῶν, ἀγώνων, ἀμέμπτου διαγωγῆς συνάμα καὶ ἱκανότητος εἰς τὰς δημοσίας θέσεις. Βράβευσις τῆς ἀρετῆς καὶ καταδίωξις τῆς κακίας. Οἰκονομία ὅσον ἐνδέχεται αὐστηρὰ εἰς τὰ πάντα.
«Ἔχοντες εἰς τὸ φρόνημα ἡμῶν ταῦτα καὶ αἴσθημα βοηθὸν τὴν ἐμπιστοσύνην τοῦ βασιλέως καὶ ἐνίσχυσιν τὴν ὁμόνοιαν καὶ τὴν συνδρομήν σας, ἐστὲ βέβαιοι, συμπολῖται, ὅτι μὲ τὴν βοήθειαν τοῦ Ὑψίστου, θέλομεν καταβάλει πᾶσαν προσπάθειαν ὑπὲρ τῆς κοινῆς εὐημερίας σας, ἔχοντες πάντοτε ὡς προσφιλέστατον καὶ οὐσιωδέστατον ἀντικείμενον τῶν διαπράξεών μας τὴν λαμπρότητα καὶ ἐνίσχυσιν τοῦ συνταγματικοῦ θρόνου τοῦ σεβαστοῦ ἡμῶν βασιλέως Ὄθωνος. Πρώτιστον δὲ ἔργον θέλει εἶσθαι ἢ ὅσον ἔνεστι ταχυτέρα ἔναρξις τῶν Βουλῶν ἀπεχουσῶν πάσης ἐπεμβάσεως εἰς τὰς μήπω περαιωθείσας βουλευτικὰς ἐκλογάς». 

Στις 14 Απριλίου 1847, και με αφορμή την ισχνή πλειοψηφία (μόλις 1 ψήφου) που συγκέντρωσε το κυβερνητικό νομοσχέδιο «Περί εισπράξεως εγκτητικών φόρων», (αλλαγή του συστήματος είσπραξης των εγγείων φόρων και φόρων επικαρπίας), ο Ιωάννης Κωλέττης, θεωρώντας ότι δεν είχε πια την εμπιστοσύνη του Κοινοβουλίου, διέλυσε τη Βουλή και προχώρησε σε εκλογές. 

Στις εκλογές το γαλλικό κόμμα και ο Κωλέττης ξαναβγήκαν νικητές και στην ουσία συνέχισαν την λειτουργία της κυβέρνησης με το ίδιο σχήμα.

Με το θάνατο του Κωλέττη  στις 31 Αυγούστου 1847, διορίστηκε πρωθυπουργός ο υπασπιστής του Όθωνα και υπουργός Στρατιωτικών της κυβέρνησης Κωλέττη ο Κίτσος Τζαβέλας, συνεχίζοντας με την Κυβέρνηση Κίτσου Τζαβέλλα 1847, στις 5 Σεπτεμβρίου 1847.
Μακόμα Λεκαλακάλα

Στράτευση

Το 2018, έλαβε, μαζί με την Λιζ ΜακΝταιντ, το Περιβαλλοντικό Βραβείο Γκόλντμαν έπειτα από τον δικαστικό αγώνα τον οποίον έδωσαν από κοινού προκειμένου να σταματήσουν την επανεκκίνηση του νοτιοαφρικανικού εθνικού πυρηνικού προγράμματος. Τον Απρίλιο του 2017, το δικαστήριο του Κέιπ Τάουν τελικώς ανέστειλε την συμφωνία συνεργασίας η οποία είχε υπογραφεί από τη Νότια Αφρική με τη Ρωσία, τις Ηνωμένες Πολιτείες και την Νότια Κορέα σχετικά με το συγκεκριμένο πρόγραμμα ανέγερσης μεταξύ έξι και οκτώ πρόσθετων πυρηνικών σταθμών (η Νότια Αφρική διέθετε, ήδη, τους δύο μοναδικούς πυρηνικούς σταθμούς της αφρικανικής ηπείρου, στο Κόεμπεργκ) ·  · . 
Λίγο καιρό νωρίτερα, τον Μάρτιο του 2017, η οργάνωση Earthlife Africa είχε πετύχει εκ μέρους του δικαστηρίου της Πρετόρια την απόφαση υποχρεωτικής σοβαρής μελέτης των περιβαλλοντικών επιπτώσεων προ της ανέγερσης θερμικού σταθμού με καύση άνθρακα με παραγώμενη τιμή ενέργειας της τάξεως των 1200 MW εντός της Επαρχίας του Λιμπόπο, στα βόρεια της χώρας.
Οι Μακόμα Λεκαλακάλα και Λιζ ΜακΝταιντ είχαν, και οι δύο τους, υπάρξει κατά το παρελθόν ακτιβίστριες εναντίον του καθεστώτος του απαρτχάιντ, κατά την διάρκεια της δεκαετίας του 1980.
Άιντραχτ Φραγκφούρτης

Η ποδοσφαιρική ομάδα

Στις 1 Ιουλίου του 2000 το τμήμα ποδοσφαίρου της Άιντραχτ μετατράπηκε σε εταιρεία με την επωνυμία Eintracht Frankfurt Fußball AG, της οποίας μοναδικός ιδιοκτήτης είναι ο σύλλογος. Έδρα της είναι η Commerzbank-Arena (ιστορικό όνομα «Waldstadion») στη Φραγκφούρτη, oι πρωτοποριακές εγκαταστάσεις της οποίας την καθιστούν το πιο σύγχρονο στάδιο στην Ευρώπη. Η ομάδα έχει κατακτήσει 1 πρωτάθλημα Γερμανίας. Το 1960 έφτασε στον τελικό του Κυπέλλου Πρωταθλητριών Ευρώπης, όπου ηττήθηκε με 7–3 από τη Ρεάλ Μαδρίτης, στη Γλασκώβη (18/5/1960).

Έμβλημα

Το έμβλημα του συλλόγου όπως έχει εξελιχθεί με το πέρασμα του χρόνου.
Αλέξα Τσανγκ

Πρώτα χρόνια

Γεννήθηκε στο Privett του Χαμσάιρ με γονείς την Gillian και τον Philip Chung. Ο πατέρας της έχει κινεζική καταγωγή, ενώ η μητέρα της βρετανική. Η Τσανγκ φοίτησε στο Perins School και στο Peter Symods College. Έγινε δεκτή στο King's College του Λονδίνου, ωστόσο ακολούθησε την καριέρα του modeling.

Σταδιοδρομία

Η Τσάνγκ ξεκίνησε την ενασχόλησή της με το modeling στα 16 της. Δούλεψε ως μοντέλο σε εφηβικά περιοδικά, όπως το Elle Girl και το CosmoGIRL!, καθώς επίσης και για εταιρείες συμπεριλαμβανομένων των: Fanta, Sony Ericsson, Sunsilk, Urban Outfitters και Tampax. Εμφανίστηκε σε βίντεο κλιπ για τους καλλιτέχνες: The Streets , Westlife, Delta Goodrem, Reuben και Holly Valance. Μετά από τέσσερα χρόνια η Τσάνγκ παραιτήθηκε από το modeling έχοντας ως στόχο την δημιουργία ενός ιδρύματος για τις τέχνες ή την ενασχόλησή της με την δημοσιογραφία στον τομέα της μόδας. 
Style
Η Τσανγκ έχει γίνει η μούσα πολλών σχεδιαστών μόδας, λόγω του ιδιαίτερου προσωπικού της στιλ. Συχνά εμφανίζεται σε λίστες όπου συμπεριλαμβάνονται τα πιο καλοντυμένα άτομα, είναι τακτικά μοντέλο για τα περιοδικά: Vogue, Elle και Harper's Bazaar, καθώς επίσης είναι συχνά παρούσα στις πρώτες σειρές σε πασαρέλες και εκδηλώσεις μόδας .
Το 2009 ο οίκος Mulberry δημιούργησε το μοντέλο «Alexa», ενώ τον Ιανουάριο του 2010 το βρετανικό περιοδικό Tatler την τοποθέτησε στον κατάλογο των δέκα πιο καλοντυμένων προσώπων.
Τον Μάιο του 2016 η Τσανγκ κυκλοφόρησε τη δική της μάρκα υπό την επωνυμία «Alexachung».
Συγγραφή Η Τσανγκ έγραφε μία στήλη στο μηνιαίο περιοδικό Company, από τον Οκτώβριο του 2007 έως και τον Ιούνιο του 2008. Μετέπειτα, έγραφε εβδομαδιαία στήλη για την εφημερίδα The Indepedent από το Νοέμβριο του 2008 έως τον Ιούνιο του 2009, με τίτλο "Girl About Town" και αργότερα "New York Doll". Τον Ιούνιο του 2009 έγινε συνεργαζόμενη συντάκτρια στην βρετανική Vogue. Έχει πάρει συνεντεύξεις από σχεδιαστές όπως ο Karl Lagerfeld και ο Christopher Kane. Το πρώτο της βιβλίο με τίτλο "It", δημοσιεύτηκε στις 5 Σεπτεμβρίου 2013.
Πρωτάθλημα καλαθοσφαίρισης Α2 εθνικής κατηγορίας ανδρών 2018-2019

Κανονική Περίοδος (Α' Φάση)

Η Κανονική Περίοδος του Πρωταθλήματος θα λάβει χώρα από τις 6 Οκτωβρίου 2018 μέχρι τις 11 Μαΐου 2019. Τα σωματεία που λαμβάνουν μέρος θα αναμετρηθούν μεταξύ τους ανά ζεύγη από δύο φορές. Η κλήρωση για την κατάρτιση του προγράμματος διεξήχθη στις 27 Ιουλίου 2018 στην Αθήνα (περίπου ένα μήνα νωρίτερα σε σχέση με τις προηγούμενες χρονιές). Το πρόγραμμα και τα αποτελέσματα των αναμετρήσεων ακολουθούν παρακάτω:
ΦΚ Πόμπεντα

Ιστορία

Η ομάδα δημιουργήθηκε το 1941 σαν Γκότσε Ντέλτσεφ (Гоце Делчев) και το 1950 μετονομάστηκε σε ΦΚ Πόμπεντα. Χρώματα της ομάδα είναι το κόκκινο και το άσπρο. Το όνομα Πόμπεντα σημαίνει Νίκη. Η Πόμπεντα συμμετείχε στις μικρές κατηγορίες της Σοσιαλιστικής Ομοσπονδιακής Δημοκρατίας της Γιουγκοσλαβίας και ήταν πρωταθλήτρια του Περιφερειακού Πρωταθλήματος Βόρειας Μακεδονίας επτά φορές. Οκτώ φορές κατέκτησε το Περιφερειακό Κύπελλο Βόρειας Μακεδονίας. Το 1963 κατέκτησε το νταμπλ. Δεν κατάφερε να ανέβει σε μεγάλη κατηγορία (Πρώτη και Δεύτερη) της Γιουγκοσλαβίας.
Στην ανεξάρτητη Βόρεια Μακεδονία κατέκτησε 2 φορές το πρωτάθλημα της χώρας και μία το κύπελλο. Η ομάδα έχει εκπροσωπήσει την Βόρεια Μακεδονία 10 φορές στα ευρωπαϊκά κύπελλα.
Δακτύλιος Φλέισερ

Σύγχυση με τους δακτυλίους Κάισερ-Φλέισερ

Υπάρχει κάποια σύγχυση μεταξύ των δακτυλίων Φλέισερ και δακτυλίων Κάισερ-Φλέισερ. Οι δακτύλιοι Κάισερ-Φλέισερ προκαλούνται από συσσώρευση χαλκού στη μεμβράνη του Ντεσεμέτ του κερατοειδούς και είναι ενδεικτικοί της νόσου του Γουίλσον, ενώ οι δακτύλιοι Φλέισερ προκαλούνται από συσσώρευση σιδήρου στα επιθηλιακά κύτταρα βάσης. Ένα παράδειγμα ιατρικής πάθησης που μπορεί να παρουσιαστεί με τους δακτυλίους Φλέισερ είναι ο κερατόκωνος.
Βιτζαγιαουάντα

Τοπωνυμία

Υπάρχουν πολλοί μύθοι πίσω από την προέλευση του ονόματος Βιτζαγιαβάντα. Μια θεωρία λέει ότι η θεά Ντούργκα σκότωσε το δαίμονα και χαλάρωσε σε αυτό το μέρος για κάποιο χρονικό διάστημα. Επειδή νίκησε (βιτζάγια), το μέρος έγινε γνωστό ως Βιτζαγιαβάντα (το βιτζάγια μεταφράζεται σε νίκη και το βάντα ως τόπος/περιοχή, κυριολεκτικά σημαίνει "Ο Τόπος της Νίκης").
Το έπος Μαχαμπαράτα αναφέρεται στους λόφους Ιντρακιλάντρι ως το μέρος όπου ο Αρτζούνα εξασφάλισε την Πασουπατάστρα από τον Σίβα. Η πόλη στη συνέχεια έγινε γνωστή ως Βιτζαγιαβατίκα και αργότερα ως Βιτζαγιαβάντα.
Σε ορισμένους θρύλους, η Βιτζαγιαβάντα αναφερόταν ως "Ρατζεντρατσολαπούρα'. Μια ιστορία πίσω από την απόκτηση του ονόματος Μπεζαουάντα είναι ότι η Θεά Κρισναβένι (Ποταμός Κρίσνα) ζήτησε από τον Αρτζούνα να κάνει ένα πέρασμα για να συγχωνευθεί στο Κόλπο της Βεγγάλης. Ως εκ τούτου, ο Αρτζούνα δημιούργησε μια μπέτζαμ (τρύπα) μέσα από τα βουνά και το μέρος έγινε γνωστό ως Μπετζαμβάντα το οποίο αργότερα άλλαξε σε Μπεζαουάντα.

Σύντομη ιστορία

Η Μπεζαβάντα (τότε ονομαζόταν έτσι η Βιτζαγιαβάντα) ιδρύθηκε το 626 μ.Χ. από βασιλιάδες των Παριτσχέντι. Η ιστορία της πόλης αποκαλύπτει ότι η Μπεζαβάντα (Βιτζαγιαβάντα) κυβερνήθηκε από τον Βασιλιά Μαντάβα Βάρμα (ένας από τους βασιλιάδες της δυναστείας Βισνουκουντίνα). Ο κινέζος βουδιστής δάσκαλος Χσουάν Τσανγκ έμεινε μερικά χρόνια στη Μπεζαβάντα (Βιτζαγιαβάντα) γύρω στο 640 μ.Χ. για να αντιγράψει και να μελετήσει την Αμπιντάμα Πιτάκα, η τελευταία από τις τρεις πιτάκα (καλάθια στα Πάλι), τα οποία αποτελούν τον κανόνα Πάλι, τις γραφές του βουδισμού Θεραβάντα.

Οι λόφοι Μογκαλρατζαπουράμ περιέχουν πέντε πέτρινους ναούς που χτίστηκαν κατά τη διάρκεια του 4ου–9ου αιώνα. Μερικά από τα σπήλαια που μπορούν να αποδοθούν στην δυναστεία Βισνουκουντίνα. Τα σπήλαια Ακάνα Μαντάνα, στους πρόποδες των λόφων Ιντρακιλάντρι, είναι μνημεία εθνικής σημασίας.
Στους πρόποδες των λόφων Ιντρακιλάντρι βρίσκεται ο ναός του Μαλεσβάρα. Ο ναός έχει επιγραφές που χρονολογούνται από τον 9ο αιώνα μ. χ. έως τον 16ο αιώνα μ.Χ. και γράφτηκαν από διάφορους βασιλιάδες. Υπάρχουν δέκα πυλώνες και μια ακρωτηριασμένη πλάκα (αναγνωρισμένη ως μνημείο από την Αρχαιολογική Έρευνα της Ινδίας), με επιγραφές στη γλώσσα Τελούγκου. Από αυτούς, οι επιγραφές που εκδόθηκαν από τους Γιουνταμάλα Α΄, Β΄ και τους Ανατολικούς Τσαλούκια είναι σημαντικές.
Στις αρχές του 16ου αιώνα, κατά τη βασιλεία της δυναστείας Κουτμπ Σαχί (επίσης γνωστή ως Σουλτανάτο Γκολκόντα), βρέθηκαν ορυχεία διαμαντιών βρέθηκαν κοντά στη Βιτζαγιαβάντα, στις όχθες του Ποταμού Κρίσνα.

Γεωγραφία

Η Βιτζαγιαβάντα βρίσκεται στις όχθες του Ποταμού Κρίσνα και καλύπτεται από λόφους και κανάλια. Απέχει 185 χιλιόμετρα από την πρωτεύουσα της πολιτείας, το Αμαραβάτι. Βρίσκεται σε υψόμετρο 11 μέτρων. Τρία κανάλια προέρχονται από τη βόρεια πλευρά του ταμιευτήρα φράγματος Πρακασάμ — τα Ελούρου, Μπαντάρ, και Ράιβς που ρέουν μέσα από την πόλη.
Βασίλι Κιρντιάπα

Βιογραφία

Ήταν γιος του Ντμίτρι πρίγκιπα του Σούζνταλ. Το 1364 εστάλη μαζί με τον αδελφό του Συμεών από τον πατέρα του να διαπραγματευθεί με τον θείο του Μπορίς Κωνσταντίνοβιτς πρίγκιπα των Σούζνταλ, Νίζνι-Νόβγκοροντ & Γκορόντετς. Όμως ο Μπορίς αρνήθηκε την είσοδό τους στην πόλη, έτσι ο Βασίλι μετέβη στη Χρυσή Ορδή και έλαβε το jarlig (έγγραφο διάταγμα), που όριζε τον πατέρα του πρίγκιπα τού Βλαντίμιρ-Σούζνταλ. Ο πατέρας του Ντμίτρι πήγε στον Ντμίτρι Ντονσκόι πρίγκιπα της Μόσχας, το έδειξε και με τη βοήθεια των στρατευμάτων εκείνου έδιωξε τον Μπορίς από το Νίζνι-Νόβγκοροντ. Έλαβε το Γκορόντετς, ενώ στον Βασίλι έδωσε το Σούζνταλ.
Αλ-Μασρί ΣΚ

Τίτλοι

Συνολικός αριθμός τροπαίων: 22
Απολαβή

Απολαβή (ή κέρδος, αγγλ. gain) στην ηλεκτρονική είναι μέγεθος που εκφράζει μεταβολή στάθμης ισχύος ή τάσης μεταξύ της εισόδου και της εξόδου ενός κυκλώματος. Υπολογίζεται ως το πηλίκο του μεγέθους της εξόδου προς το αντίστοιχο μέγεθος της εισόδου αλλά πιο συχνά εκφράζεται στην λογαριθμική κλίμακα σε μονάδες ντεσιμπέλ. Η απολαβή χαρακτηρίζει ηλεκτρονικές διατάξεις όπως ενισχυτές και κεραίες.
Cadillac ATS

Εμπορική τοποθέτηση

Μια πρώτη εντύπωση είχε δοθεί στον Τύπο αυτοκινήτου και στο κοινό ήδη από τις 11 Αυγούστου 2009, όταν η Cadillac παρουσίασε το σχετικό πρωτότυπο ATS concept coupé. Αν και το αρχικό πρωτότυπο ήταν 2-πορτο coupé, σύντομα έγινε γνωστό ότι αρχικά θα έμπαινε στην παραγωγή μόνο ως 4-πορτο sedan. Τα πρώτα μοντέλα προ-παραγωγής βγήκαν από το εργοστάσιο Lansing Grand River του Μίσιγκαν τον Δεκέμβριο του 2011 και η επίσημη παρουσίαση έγινε στο Σαλόνι Αυτοκινήτου του Ντιτρόιτ στις 8 Ιανουαρίου 2012. Η μαζική παραγωγή ξεκίνησε τον Ιούλιο του 2012 και κυκλοφόρησε στις ΗΠΑ τον Αύγουστο του 2012, για την σεζόν του 2013. Στην Κίνα έγινε διαθέσιμο από τον Νοέμβριο του 2013.
Επίσημα λανσαρίστηκε ως ο αντικαταστάτης της εμπορικά ανεπιτυχούς Cadillac BLS, η παραγωγή της οποίας είχε λήξει το 2009 και μάλιστα δεν είχε κυκλοφορήσει ποτέ στη Βόρεια Αμερική. Αντιθέτως, η ATS διατέθηκε τόσο στις Ηνωμένες Πολιτείες και στον Καναδά, όσο και στα άλλα κράτη διεθνώς, με σκοπό να αντιπαρατεθεί με καταξιωμένα μοντέλα του είδους, όπως τις Mercedes C-Class W204 και C-Class W205, τη BMW Σειρά 3 F30, το Audi A4 και το Lexus IS.

Αισθητική

Σχεδιαστικά, η Cadillac ATS παραπέμπει άμεσα στα μεγαλύτερα μοντέλα της εταιρείας, ακολουθώντας την νέα σχεδιαστική φιλοσοφία για τον 21-ο αιώνα, που ονομάζεται «Αrt and Science» (Τέχνη και Επιστήμη), με τα κάθετα εμπρός και πίσω φώτα. Παράλληλα, η μεγάλη και δυναμική γρίλια συμβάλλει στη βελτίωση της αεροδυναμικής και, μαζί με τις έντονες γωνίες στο πίσω μέρος, δημιουργεί ένα εξαιρετικά δυναμικό σύνολο.
Η αισθητική στο σαλόνι διατήρησε τα αμερικάνικα πρότυπα και μοιράστηκε την ίδια φιλοσοφία με την τότε ναυαρχίδα της εταιρείας, την Cadillac XTS, έχοντας πάντως κάποιες εμφανείς ομοιότητες και με το σαλόνι του φθηνότερου Chevrolet Cruze. Συνεχίζοντας μια σταθερή παράδοση από τις παλαιότερες Cadillac έως και σήμερα, η ATS προσέφερε μια μεγάλη παλέτα επιλογής χρωμάτων στο δερμάτινο σαλόνι, καθώς μπορούσε να παραγγελθεί με μαύρα, κρεμ, γκριζόλευκα ή κόκκινα μπορντώ δερμάτινα καθίσματα, σε συνδυασμό με ποικιλία από δίχρωμες επενδύσεις στο ταμπλό και στις πόρτες.

Εκδόσεις

Τα πρώτα 2 έτη, η ATS προσφέρθηκε αποκλειστικά ως 4-πορτο sedan, με επιλογή ανάμεσα σε πισωκίνητο και 4-κίνητο, αλλά τον Ιανουάριο του 2014 παρουσιάστηκε και μια εκδοχή coupé, επίσης ως πισωκίνητη και 4-κίνητη, η οποία κυκλοφόρησε το καλοκαίρι του 2014, ως μοντέλο 2015. Τον Μάρτιο του 2015 αποκαλύφθηκε και μια ισχυρότερη έκδοση ATS-V με bi-turbo εκδοχή του κινητήρα 3.6 λίτρων V6, με στόχο να ανταγωνιστεί την BMW M3.
Σύμφωνα με τις επίσημες ανακοινώσεις της Cadillac, η ATS έχει εξελιχθεί στη διάσημη πίστα του Νίρμπουργκριγκ και μάλιστα φέρει ιδανική κατανομή βάρους ανάμεσα στους δύο άξονες, με κατανομή εμπρός / πίσω ακριβώς 50 / 50 στην ATS Turbo με μηχανικό κιβώτιο, 51 / 49 στα άλλα μοντέλα πλην των 4-κίνητων και 52 / 48 στις 4-κίνητες εκδόσεις. Το συνολικό βάρος της ATS έχει συγκρατηθεί λίγο πάνω από τον 1,5 τόνο, παρά τον πλήρη εξοπλισμό του μοντέλου.